ปิดจองหุ้น IPO เครือ รพ.วิชัยเวชฯ แรงตามคาด
เทรด 9 พฤษภาคมนี้ หุ้น VIH ยังหอมฟุ้ง
3 พ.ค. 2555

เทรด 9 พฤษภาคมนี้ หุ้น VIH ยังหอมฟุ้ง
หุ้นเครือโรงพยาบาลวิชัยเวช อินเตอร์เนชั่นแนล หรือ VIH กระแสตอบรับแรงตามคาด ที่ปรึกษาทางการเงินเผยนักลงทุนมั่นใจศักยภาพในการเติบโตของธุรกิจ   คาดผู้ที่พลาดจากการจองซื้อ  เตรียมเข้าซื้อในวันเทรดวันแรก 9 พฤษภาคมนี้ ด้านผู้บริหารปลื้มนักลงทุนไว้ใจ ประกาศพร้อมเดินหน้าขยายธุรกิจ สร้างความแข็งแกร่งและการเติบโตที่ยั่งยืน นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย)  ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของเครือโรงพยาบาลวิชัยเวช อินเตอร์เนชั่นแนล (VIH)  เปิดเผยว่า การเสนอขายหุ้นสามัญเพิ่มทุนให้แก่ประชาชนทั่วไป (IPO) ในวันที่ 30 เมษายน และ 2 พฤษภาคม 2555 ประสบผลสำเร็จเป็นอย่างดี โดยได้รับการตอบรับจากนักลงทุนเข้ามามากกว่าจำนวนหุ้นที่นำออกจำหน่ายอย่างมาก ทำให้มีผู้พลาดหวังจากการจองซื้อจำนวนมาก “เราเชื่อว่า การที่นักลงทุนให้ความสนใจหุ้นของเครือโรงพยาบาลวิชัยเวชฯ อย่างมาก มาจากความมั่นใจในอนาคต โอกาสและศักยภาพในการเติบโตของธุรกิจ เนื่องจากธุรกิจโรงพยาบาลอยู่ในความสนใจของนักลงทุน และยิ่งเมื่อได้รับการสนับสนุนจากภาครัฐ ในการส่งเสริมให้ประเทศไทยเป็นเมดิคอล ฮับ ของเอเชีย ทำให้ธุรกิจมีโอกาสขยายตัวมากยิ่งขึ้น ขณะที่เครือโรงพยาบาลวิชัยเวช อินเตอร์เนชั่นแนล ก็มีจุดแข็งและศักยภาพการเติบโตที่น่าสนใจ จึงได้รับการตอบรับจากนักลงทุนเป็นอย่างดี” นายมนตรีกล่าว และเสริมด้วยว่า นักลงทุนที่พลาดหวังจากการจองซื้อ ได้แสดงความสนใจจะเข้าซื้อหุ้นในตลาดหลักทรัพย์แห่งประเทศไทย ในวันซื้อขายหุ้นวันแรกของ VIH ซึ่งคาดว่าจะเป็นวันที่ 9 พฤษภาคม 2555 นี้ ทั้งนี้ เครือโรงพยาบาลวิชัยเวช อินเตอร์เนชั่นแนล ดำเนินกิจการภายใต้ชื่อบริษัท ศรีวิชัยเวชวิวัฒน์ มีทุนจดทะเบียนทั้งสิ้น 535 ล้านบาท แบ่งออกเป็นหุ้นสามัญ 535 ล้านหุ้น มูลค่าที่ตราไว้หุ้นละ 1 บาท โดยเป็นทุนจดทะเบียนชำระแล้วก่อน IPO จำนวน 400 ล้านบาท และจัดสรรหุ้นสามัญเพิ่มทุนที่เสนอขายให้แก่ประชาชนทั่วไปในครั้งนี้ 135 ล้านหุ้น โดยกำหนดราคาขายหุ้นละ 1.25 บาท   ด้าน ผศ.พญ.สายสุณี วนดุรงค์วรรณ ประธานเจ้าหน้าที่บริหาร เครือโรงพยาบาลวิชัยเวช อินเตอร์เนชั่นแนล กล่าวว่า บริษัทฯ ขอขอบคุณนักลงทุนที่ไว้วางใจ และให้การตอบรับหุ้นของบริษัทฯ เป็นอย่างดี ซึ่งการระดมทุนจากหุ้น IPO ครั้งนี้ จะนำมาใช้ในการขยายธุรกิจเพื่อยกระดับคุณภาพการให้บริการให้มีมาตรฐานระดับสากลและมีความครบวงจรมากยิ่งขึ้น โดยเครือโรงพยาบาลวิชัยเวช อินเตอร์เนชั่นแนล มีแผนจะจัดทำโครงการคลินิกการกีฬา ทั้งในส่วนของคลินิกเวชศาสตร์การกีฬา เพื่อให้บริการทางการแพทย์แบบครบวงจรที่เชื่อมโยงทั้งการส่งเสริมสุขภาพ การป้องกันการบาดเจ็บ และการรักษาการบาดเจ็บที่เกิดขึ้น และคลินิกวิทยาศาสตร์การกีฬา ซึ่งจะนำวิทยาศาสตร์การกีฬามาประยุกต์ใช้เพื่อส่งเสริมสมรรถภาพนักกีฬาแต่ละประเภท ตลอดจนการดูแลสุขภาพ ทั้งด้านร่างกายและจิตใจ ของนักกีฬาและบุคคลทั่วไป นอกจากนี้ ยังมีโครงการศูนย์การแพทย์แบบองค์รวม เพื่อทำหน้าที่เป็นศูนย์กลางความรู้ในการประยุกต์วิชาการแพทย์แผนตะวันออก มาใช้ในการรักษาพยาบาลร่วมกับการแพทย์แผนปัจจุบันอีกด้วย
ประธานเจ้าหน้าที่บริหาร เครือโรงพยาบาลวิชัยเวช อินเตอร์เนชั่นแนล กล่าวด้วยว่า บริษัทฯ ยังมีเป้าหมายขยายฐานลูกค้าออกไปมากขึ้น เป็นการตอบรับนโยบายของภาครัฐที่ต้องการให้ประเทศไทยเป็นศูนย์กลางทางการแพทย์ในเอเชีย และสอดรับกับการเข้าสู่ประชาคมเศรษฐกิจอาเซียน (AEC) ในปี 2558 โดยคาดว่าสัดส่วนรายได้จากลูกค้าต่างประเทศจะเติบโตเพิ่มขึ้นเรื่อยๆ ในอนาคต